สาขาใหม่
เล็กๆ ทำ ใหญ่ๆ ก็ทำ เป็นสโลแกนของซูเปอร์มด ปกรณ์ พรรธนะแพทย์ รองกรรมการผู้จัดการอาวุโส ธนาคารกสิกรไทย
4 ก.พ. 2558

เล็กๆ ทำ ใหญ่ๆ ก็ทำ เป็นสโลแกนของซูเปอร์มด ปกรณ์ พรรธนะแพทย์ รองกรรมการผู้จัดการอาวุโส ธนาคารกสิกรไทย
ก็ซูเปอร์มดไล่ทำตั้งแต่ลูกค้ารายใหญ่ไปยันลูกค้ารายย่อย ตอนนี้ออกภูธรไปเรียกลูกค้าเองเรียบร้อยแล้ว
วันที่ 11 ก.พ.นี้ พี่มดจะควงพี่ต๊อก ปรีดี ดาวฉาย กรรมการผู้จัดการ ไปเปิดสาขา Thematic Branch แห่งที่ 4  ที่จะเปิดใน อ.เมือง จ.ภูเก็ต
สาขารูปแบบนี้ จะเป็นสาขาที่เน้นการตกแต่งให้ผสมผสานให้กลมกลืนกับสถาปัตยกรรมแบบชิโนโปรตุกีสของอาคารดั้งเดิมที่ธนาคารไปตั้งอยู่
สาขาภูเก็ตนี้แบงก์เขาตกแต่งให้เป็นไปตามเอกลักษณ์ของเมืองภูเก็ต ในรูปแบบของ “อั่งม้อหลาว” ซึ่งในภาษาจีนฮกเกี้ยน หมายถึง คฤหาสน์แบบฝรั่ง ที่นายหัวเหมืองแร่ของภูเก็ตสร้างเป็นที่อยู่อาศัยในอดีต
แค่ดูรูปก็น้ำลายไหล สาขาจริงคงสวยคลาสสิกไม่แพ้ Thematic Branch ที่แบงก์ทำมาก่อนหน้านี้ ไม่ว่าจะเป็นสาขาปัว ที่ จ.น่าน ที่ถือว่าเป็นสาขาที่สวยที่สุดของธนาคารกสิกรไทย ไม่ได้ให้อารมณ์เหมือนเข้าไปใช้บริการธนาคาร แต่เหมือนเข้าไปในบ้านไม้สักหลังใหญ่ 
ไม่รู้ว่าสาขาไหนจะสวยกว่ากัน เพราะรูปแบบสถาปัตยกรรมไปกันคนละแนว แต่ที่แน่ๆ ลูกค้าได้กำไร เพราะมาใช้บริการธนาคารแล้วถ่ายรูปตรงไหนสวยทุกมุม แต่กฎของแบงก์คือไม่อนุญาตให้ถ่ายภาพพรีเวดดิ้ง
นี่ถ้าเปิดให้เช่าสถานที่ถ่ายภาพพรีเวดดิ้งได้ หรือใครจะขอใช้บริการสถานที่ต้องเป็นลูกค้ารายใหญ่ของธนาคารเท่านั้น รับรองรายได้เข้าธนาคารนับกันไม่หวาดไหวแน่ๆ ฮี่ๆๆ